Document ID: 31997D0231

A Bizottság határozata
(1997. március 3.)
a juh- és kecskefélékhez tartozó háziállatok harmadik országokból történő behozatalának állat-egészségügyi feltételeiről és a szükséges állatorvosi bizonyítványokról szóló 93/198/EGK határozat módosításáról
(EGT vonatkozású szöveg)
(97/231/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 96/91/EK irányelvvel [1] módosított, a szarvasmarha-, juh- és kecskefélék, a sertések, valamint a friss hús és húsipari termékek harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [2] és különösen annak 8. és 11. cikkére,
mivel a legutóbb Ausztria, Finnország és Svédország csatlakozási okmányával módosított 91/68/EGK tanácsi irányelv [3] megállapítja a juh- és kecskefélék Közösségen belüli kereskedelmére irányadó állat-egészségügyi feltételeket;
mivel a legutóbb Ausztria, Finnország és Svédország csatlakozási okmányával módosított 93/198/EGK tanácsi határozat [4] meghatározza a juh- és kecskefélékhez tartozó háziállatok behozatalának állat-egészségügyi feltételekeit és a szükséges állatorvosi bizonyítványokat;
mivel az említett határozat hatályát ki kell terjeszteni a harmadik országokból tenyésztési és hizlalási céllal behozott juhokra és kecskékre irányadó állat-egészségügyi feltételek és állatorvosi bizonyítványok meghatározása érdekében;
mivel a 97/232/EK bizottsági határozat [5] meghatározza a vágásra, hizlalásra és tenyésztésre szánt juhok behozatalára feljogosított harmadik országok jegyzékét;
mivel a behozatalra szánt juh- és kecskeféléknek teljesíteniük kell bizonyos, a brucellózistól való mentességre vonatkozó követelményeket;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 93/198/EGK határozat a következőképpen módosul:
1. Az 1. cikk szövegének helyébe a következő szöveg lép:
"A tagállamok azon juh- és kecskefélékhez tartozó háziállatok behozatalát engedélyezik, amelyek megfelelnek az I. melléklet 1. a) és 1. b) részében meghatározott, vágásra szánt állatokra vonatkozó állat-egészségügyi bizonyítvány követelményeinek. Ennek a bizonyítványnak kell kísérnie a juh- és kecskeféléknek a 97/232/EK bizottsági határozat [6] mellékletének 1. és 2. részében meghatározott harmadik országokból, vagy harmadik országok részeiből származó szállítmányait."
2. A 2. cikk szövegének helyébe a következő szöveg lép:
"(1) A tagállamok azon juh- és kecskefélékhez tartozó háziállatok behozatalát engedélyezik, amelyek megfelelnek a II. melléklet 1. a) részében meghatározott, hizlalásra szánt állatokra vonatkozó állat-egészségügyi bizonyítvány követelményeinek. Ennek a bizonyítványnak kell kísérnie a hizlalásra szánt juh- és kecskeféléknek a 97/232/EK határozat mellékletének 3. részében meghatározott harmadik országokból, vagy harmadik országok részeiből származó szállítmányait.
(2) A tagállamok azon juh- és kecskefélékhez tartozó háziállatok behozatalát engedélyezik, amelyek megfelelnek a II. melléklet 1. b) részében meghatározott, tenyésztésre szánt állatokra vonatkozó állat-egészségügyi bizonyítvány követelményeinek. Ennek a bizonyítványnak kell kísérnie a tenyésztésre szánt juh- és kecskeféléknek a 97/232/EK határozat mellékletének 4. részében meghatározott harmadik országokból, vagy harmadik országok részeiből származó szállítmányait.
(3) Ezen túlmenően a tagállamok a hizlalásra vagy tenyésztésre szánt juh- és kecskefélékhez tartozó háziállatok behozatalát csak akkor engedélyezik, ha azok teljesítik a II. melléklet 1. c) része 1. fejezetének a követelményeit, amennyiben az állatokat hivatalosan brucellózismentesnek nyilvánított állományokba szánják, illetve a II. melléklet 1. c) része 2. fejezetének a követelményeit, amennyiben az állatokat brucellózismentesnek nyilvánított állományokba szánják, vagy azok a 97/232/EK határozat mellékletének 5. részében felsorolt harmadik országból származnak."
3. A melléklet helyébe e határozat melléklete lép.
2. cikk
Ezt a határozatot 1997. március 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 1997. március 3-án.

Labels: 0
3
5
6